Nariadenie Komisie (ES) č. 995/2001
z 22. mája 2001,
ktorým sa vykonáva nariadenie (ES) č. 2516/2000 Európskeho parlamentu a Rady a ktorým sa upravujú spoločné zásady Európskeho systému národných a regionálnych účtov v spoločenstve (ESA 95) týkajúce sa daní a sociálnych príspevkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2223/96 z 25. júna 1996 o Európskom systéme národných a regionálnych účtov v spoločenstve (ESA 95) [1], naposledy zmeneným a doplneným nariadením(ES) č. 2516/2000 Európskeho parlamentu a Rady [2] a najmä na jeho články 2 ods. 2 a 3 ods. 2,
so zreteľom na nariadenie (ES) č. 2516/2000, ktorým sa menia spoločné zásady ESA 95 týkajúce sa daní a sociálnych príspevkov a najmä na jeho článok 5,
Keďže:
(1) Nariadenie (ES) č. 2223/96 o ESA 95 obsahuje referenčný rámec spoločných štandardov, definícií, klasifikácií a účtovných pravidiel pre tvorbu účtov členských štátov pre štatistické požiadavky spoločenstva, aby sa získali porovnateľné výsledky medzi členskými štátmi.
(2) Nariadenie (ES) č. 2516/2000 zabezpečuje porovnateľnosť a transparentnosť medzi členskými štátmi pri vykazovaní daní a sociálnych príspevkov v ESA 95 pri postupe pri nadmernom deficite. Čisté poskytnuté/čisté prijaté pôžičky verejnej správy neobsahujú množstvo daní a sociálnych príspevkov, ktoré sa pravdepodobne nevyberú.
(3) Kvôli používaniu nariadenia (ES) č. 2516/2000 a do šiestich mesiacov od jeho prijatia, Komisia uvedie v texte prílohy A nariadenia (ES) č. 2223/96 potrebné zmeny.
(4) Články 2 ods. 2 a 3 ods. 2 nariadenia (ES) č. 2223/96 stanovujú podmienky, na základe ktorých Komisia môže prijať zmeny a doplnenia ESA 95, najmä zmeny potrebné v prílohe B vyššie uvedeného nariadenia.
(5) Konzultovalo sa s Výborom pre menovú, finančnú štatistiku a štatistiku platobnej bilancie (CMFB) založeným rozhodnutím Rady 91/115EHS [3], zmeneným a doplneným v rozhodnutí 96/174/ES [4].
(6) Opatrenia stanovené v tomto nariadení sú v súlade so stanoviskom Výboru pre štatistický program (SPC) ustanoveným rozhodnutím Rady 89/382/EHS, Euratom [5],
PRIJALA TOTO NARIADENIE:
Článok 1
Prílohy A a B nariadenia (ES) č. 2223/96 sa menia a dopĺňajú v súlade s prílohou tohto nariadenia.
Článok 2
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskych spoločenstiev.
Toto nariadenie sa nebude uplatňovať počas prechodného obdobia, ktoré sa môže poskytnúť členským štátom v súlade s článkom 7 ods. 2 nariadenia (ES) č. 2516/2000.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 22. mája 2001